1. כמה דורות יש מאדם הראשון ועד אברהם אבינו? (20)
2. למה התורה מספרת לנו ממש בקצרה על כל כך הרבה אנשים צדיקים שהיו עד אברהם ודווקא אצל אברהם אבינו פתאום התורה מאריכה הרבה בסיפורים עליו? (הסברתי עם משל 'המרגלית והזהב' (ע"פ רש"י בבראשית פרק ל"ז,א')- התורה מראה לנו את כולם ומדגישה לנו שהעיקר זה אברהם אבינו שממנו עתיד לצאת עם ישראל!)
3. איזה ניסיון קשה ביותר ה' נותן לאברהם בתחילת פרשת לך לך? (ה' נותן לאברהם ניסיון קשה מאוד- לעזוב את ארצו, את המקום בו נולד, ואת משפחתו ואפילו לא אומר לו להיכן ללכת!)
4. **אתגר:** למה ה' אומר לאברהם כמה חרן זה מקום שאברהם אוהב וגם לא מגלה לו לאן ללכת? (ה' רוצה שהניסיון יהיה קשה יותר וכך יזכה אברהם אבינו לשכר גדול יותר (רש"י ע"פ הרא"ם))
5. מה הכי הרבה עזר לאברהם להתגבר על הקושי ולעזוב את ארצו, את מקום הולדתו, ואפילו את משפחתו? (אהבתו הגדולה לקב"ה גרמה לו לרצות מאוד לקיים את ציוויו)
6. כמה ברכות ה' הבטיח לאברהם שיתקיימו בארץ? (7)
7. מה הכוונה "גוי גדול" בלשון תורה? (שמשפחת אברהם תהפוך לעם גדול וחשוב)
8. מה יעשה אברהם עם כל הכסף והזהב שיזכה להם בזכות ברכת ה'? (הרבה מצוות וחסדים)
9. מה הכוונה ששמו של אברהם אבינו יהיה גדול? (שכולם יכירו בגדלותו של אברהם)
10. איזה כח מיוחד יהיה לברכותחיו של אברהם? (אברהם יקבל כוח לברך את מי שירצה)
11. מה יקרה למי שמברך את אברהם? (ה' יברך אותו)
12. מה יקרה למי שמקלל את אברהם? (ה' יקלל אותו)
13. איך יברכו אנשים שרוצים לברך את בניהם בדברים טובים? (שיזכו להיות צדיקים כמו אברהם)
14. "וְאֶֽעֶשְׂךָ֙ לְג֣וֹי גָּד֔וֹל וַאֲבָ֣רֶכְךָ֔ וַֽאֲגַדְּלָ֖ה שְׁמֶ֑ךָ וֶֽהְיֵ֖ה בְּרָכָֽה׃ וַאֲבָֽרְכָה֙ מְבָ֣רְכֶ֔יךָ וּמְקַלֶּלְךָ֖ אָאֹ֑ר וְנִבְרְכ֣וּ בְךָ֔ כֹּ֖ל מִשְׁפְּחֹ֥ת הָֽאֲדָמָֽה". נסה להסביר 3 ברכות (**1-** גוי גדול= עם רב וחשוב, **2-** אברכך= הרבה ממון, **3-** אגדלה שמך= שכולם יכירו בגדלות אברהם, **4-** היה ברכה= אברהם יקבל כוח לברך את מי שירצה, **5-** אברכה מברכיך= ה' יברך את מי שיברך את אברהם, **6-** מקללך אאור= ה' יקלל את מי שיקלל את אברהם,**7-**ונברכו בך...= מי שירצה לברך את בנו יאמר לו 'שתזכה להיות כאברהם וללכת בדרכיו')
15. התורה מספרת שאברהם לקח את אשתו ובני ביתו, האם הכוונה שהוא תפס אותם ביד? (לקחת אנשים בלשון התורה הכוונה להסברים. אברהם הסביר ולימד על הברכות המיוחדות שה' רוצה לתת לו ולצאצאיו וכך הם רצו לבוא מעצמם)
16. בן כמה היה אברהם אבינו כשיצא עם משפחתו מחרן? (75!!! אברהם לא היה צעיר אלא זקן! ובכל זאת קם ויצא מחרן)
17. **אתגר גדול:** מה הכוונה "הנפש אשר עשו בחרן"? (עבדים ושפחות שאברהם ושרה קנו. וגם, תלמידים רבים שרוצים לדבוק בדרכיו של אברהם אבינו ולעבוד את ה').
18. אברהם מתקרב לארץ ורואה אנשים עובדים אדמה, מה הוא חושב ומרגיש? (אברהם הבין שהמקום הזה מגדל אנשים שרוצים לתקן את העולם ולשפר אותו ולכן קיווה שזה המקום שאותו ה' יתן לו ולזרעו)
19. איך נקרא המקום הראשון אליו מגיע אברהם בארץ כנען? (איזור שכם, לאלון מורה)
20. "וַיֵּרָא ה' אֶל אַבְרָם וַיֹּאמֶר לְזַרְעֲךָ אֶתֵּן אֶת הָאָרֶץ הַזֹּאת וַיִּבֶן שָׁם מִזְבֵּחַ לה' הַנִּרְאֶה אֵלָיו" - ה' מתגלה לאברהם ומבטיח 2 הבטחות שמעוררות באברהם שמחה גדולה, מה היו 2 ההבטחות? (1. זרע, שיהיה לאברהם ילדים 2. ארץ, שהארץ בה אברהם נמצא היא הארץ שתהיה לו ובה יתקיימו כל הברכות שבתחילת הפרשה)
21. מה עשה אברהם כדי להודות לה' על 2 הבשורות הנפלאות שאמר לו ה'? (בנה מזבח להקריב עליו קרבנות תודה לה' (רש"י). אברהם פשוט מתמלא אושר אדיר! מרוב שמחתו על ההתגלות המיוחדת ועל 2 הבשורות המיוחדות אברהם ממש רוצה להודות לה' עליהן ולכן בנה מזבח)
22. אברהם 'עובר דירה' מאלון מורה למקום שנמצא בין.... לבין.... (בין בית אל לבין העי)
23. למה אברהם בוחר לגור דווקא באמצע הדרך ולא בתוך העיר? (כדי שהעוברים ושבים יבואו לאוהלו והוא יוכל לארח אותם וגם ללמד אותם שיש מנהיג לעולם- ה', ושאותו צריך לעבוד ואליו מתפללים)
24. **אתגר:** מה הכוונה 'קדם'? (מזרחה, מלשון קדימה, כי שם היה רוב העולם)
25. למה אברהם ממשיך ונוסע ברחבי הארץ? (מרוב אהבתו הגדולה לארץ ה' היה אברהם אבינו רוצה מאוד להגיע למקומות נוספים בארץ [רצה "לפתוח את המתנה"!]. לכן, לאחר שישב זמן מה בין אותן ערים, היה עובר ממקום למקום, חודש היה גר במקום מסוים ואח"כ עובר למקום חדש למשך חודש נוסף. כך היה עושה כשכל הזמן הכיוון היה לעבר דרום הארץ)
26. מה קרה שהכריח את אברהם אבינו לרדת למצרים? (מהר מאוד מאז שהגיע אברהם לארץ כנען החל בארץ הזו – **ורק בה!** (רש"י) – רעב קשה עד כדי שלא היה לאנשים מה לאכול! לכן נאלץ אברהם לרדת למצרים)
27. **אתגר:** ה' הבטיח לאברהם את ארץ כנען, למה אברהם לא נשאר בארץ למרות הרעב? (היה לו מאוד קשה, אבל, מכיוון שניסה בכל דרך להישאר בארץ ואפילו מכר כבר את כל רכושו (העמק דבר) ובכל זאת המשיך הרעב הבין אברהם שזהו ניסיון מאת ה', וכנראה אין ברירה ורצון ה' שהוא ירד מצרימה)
28. איך הרגיש אברהם כשהוא ירד למצרים עם משפחתו? (צער גדול מאוד על כך שעליו לעזוב את הארץ הקדושה)
29. האם לאברהם אבינו היה כסף כדי לשלם לאכסניות שהיו בדרך למצרים? (לא. בעלי האכסניות היו מסכימים להם – הם הכירו את אברהם המפורסם והיה להם ברור שיקבלו את התשלום בסופו של דבר (דברי דוד))
30. למה אברהם מזהיר את שרה לפני שהם מתקרבים למצרים? (כי הוא צָפָה שהמצרים המקולקלים- שהם עובדי ע"ז עלולים לקחת את שרה ממנו. אברהם מבין שזה מסוכן ועלולים להרגו אם יאמר להם שהיא אישתו)
31. מה אברהם ביקש משרה שתאמר למצרים? (שהיא אחותו. כי אם ידעו שהיא אשתו יהרגו אותו)
32. מה היו צריכים לעשות המצרים כשראו את אברהם ושרה באים עייפים ורעבים מהדרך הארוכה? (הם היו צריכים לתת להם מיד מקום לנוח ולדאוג להם לאוכל ולשתיה ולכל צורך אחר (ע"פ בבא קמא צב.))
33. "וַיִּרְא֤וּ אֹתָהּ֙ שָׂרֵ֣י פַרְעֹ֔ה וַיְהַֽלְל֥וּ אֹתָ֖הּ אֶל־פַּרְעֹ֑ה וַתֻּקַּ֥ח הָֽאִשָּׁ֖ה בֵּ֥ית פַּרְעֹֽה" – אל מי לקחו שרי פרעה ועבדיו את שרה? (לפרעה. שרי פרעה רואים את שרה ומחליטים פה אחד: 'זוהי אישה שיש **להלל** ולשבח את יופיה ואישה כה יפה – צריכה להיות למלך פרעה, לא פחות!)
34. האם שרי פרעה ביקשו יפה מאברהם לקחת את שרה? (לא. החיילים לקחו אותה בכח מאברהם (''וַתֻקַּח')- הם לא שאלו אותה האם היא רוצה לבוא או אלא פשוט לקחו אותה, והביאוה לבית המלך (ע"פ הרמב"ן). איזה חוסר צניעות! איזו רשעות!)
35. אברהם אמר ששרה היא אחותו ולכן קיבל מתנות רבות. איך הגיב אברהם בעת קבלת המתנות? (לא רצה כלום! אברהם רק דאג לשרה- איפה היא ומה אתה)
36. אברהם ושרה מתפללים לה' שיצילם מן הצרה- וה' שומע תפילתם ומעניש את פרעה ואנשיו. איך נענשו פרעה ואנשי ביתו? (ה' מביא על פרעה ועל כל בני ביתו מחלה כמו שחין – הם מתמלאים פצעים מגרדים מאוד, שאי אפשר לשבת או לשכב או לזוז בגללם. כל זה בגלל מה שקרה עם אברהם ושרה: "על דבר שרי אשת אברהם" (רמב"ן). **ה' שומר על הצדיקים ומעניש את הרשעים!** הנגעים הגדולים היו רק בפרעה ובכל שאר אנשי ביתו היו נגעים אך לא קשים כמו שהיה לפרעה (רמב"ן))
37. מה היה ראוי שפרעה יעשה כשסוף סוף יבין שטעה וחטא? (היה ראוי שיקום ויבקש סליחה ויודה על טעותו)
38. מה פרעה כן אמר לאברהם כשהבין שטעה וחטא? (פרעה אינו מודה בחטאו ולא מבקש סליחה. אלא בא בטענות אל אברהם: "למה לא אמרת שהיא אשתך?". האם כך מבקשים סליחה?! איזה רשע!)
39. אברהם ושרה משתחררים, האם פרעה דורש חזרה את המתנות מאברהם? (לא. היה זה מפני שה' גרם למצרים לפחד שמא ה' יענישם אם יקחו את המתנות)
40. **אתגר:** למה כשאברהם ושרה הולכים למצרים כתוב בתורה שהם יורדים וכשהם סוף סוף חוזרים כתוב שהם עולים, הרי ארץ מצרים וארץ ישראל באותו גובה? (כי ארץ ישראל קדושה במיוחד וזו עליה רוחנית לעלות לארץ ולהפך ח"ו)
41. בגלל כמות אנשי ביתו ורכושו הרב נאלץ אברהם לעשות הרבה עצירות בדרך חזרה, לאילו אכסניות נכנס אברהם- לאלו שנכנס בדרך הלוך או לטובות יותר? (אברהם נכנס אך ורק לאכנסניות שאצלם התארח, כדי לשלם את חובותיו וכדי שח"ו לא יאמרו שהיו בעיות בדרך הלוך)
42. אברהם נכנס לארץ ומגיע בדיוק למקום ממנו יצא, בין העיר \_\_\_\_ \_\_\_\_(בית אל) לבין ה\_\_\_\_(העי).
43. למי בנה אברהם אבינו קודם את האוהל, לעצמו, לעבדיו או לאישתו הצדיקה והאהובה? (כמובן שלשרה אשתו הצדיקה והאהובה (רש"י))
44. מה הכוונה שאברהם קורא בשם ה'? (אברהם מלמד כי ה' הוא בורא העולם ומנהיגו, לימד תורה והדריך איך עושים מעשים טובים באמת, מתפלל ומגייר אנשים עוברי אורח)
45. בזכות מה היה ללוט הרבה צאן, בקר ואוהלים? (1. בזכות שהיה עם אברהם. 2. בזכות שהלך עם אברהם וסייע לו. לוט הלך עם אברהם דרך ארוכה מאוד: מאור כשדים [יחד עם תרח], דרך חרן, לארץ כנען. גם כאשר ירד אברהם למצרים ירד עמו ואחר כך גם עלה עמו בחזרה. בכל מקום לוט שירת את אברהם ועזר לו וברוך ה' גם למד ממנו. בזכות ההיצמדות הזאת לאברהם והדבקות בו – זכה להתעשר גם הוא, והיה לו מקנה ואוהלים. ה' מביא ברכה למי שמתחבר עם צדיקים! (ברכות מ"ב. – "תכף לתלמידי חכמים ברכה"))
46. מה גרם למריבה בין רועי אברהם ורועי לוט? (מכיון שהיה גם לאברהם וגם ללוט מקנה רב מאוד, לא יכלו שטחי המרעה בארץ להספיק לכולם ומכיוון שלא היה מספיק מקום, היו באים רועי מקנה לוט במקומות בהם רועים רועי אברהם וזה גרם למריבה)
47. האם הייתה עוד סיבה למריבת הרועים? (כן, רועי לוט היו רועים בשדות זרים ורועי אברהם הוכיחו אותם על כך. אברהם היה מלמד את רועיו לזמום את המקנה ואילו רועי לוט לעומת זאת לא הקפידו על כך כלל וכלל)
48. **אתגר:** באיזה אופן דיבר אברהם עם לוט? (בכבוד, בנחת ובסבלנות. אברהם אבינו אוהב מאוד את השלום. לכן הוא לא כעס על לוט ולא רב איתו אלא דיבר איתו **בנחת** – "בבקשה, בוא לא נריב אנחנו ורועינו" (המילה 'נא' חוזרת על עצמה). ולא רק בנחת, אלא גם **בכבוד** – "אנשים אחים אנחנו", אנחנו קרובי משפחה ואפילו דומים קצת)
49. כיצד נהג אברהם כשראה שלוט לא מתכנן לגעור ברועיו? (בכבוד ביקש מלוט שלא תהיה מריבה *כי הם אחים* ולכן כדאי שפשוט יפרדו)
50. האם בשל מעשי לוט אומר לו אברהם שלא יבוא אליו עוד לעולם? (ממש לא! אברהם אומר ללוט שהוא ימשיך לעזור לו אם יהיה צורך)
51. האם לוט עמד בניסיון ונשאר עם אברהם או שהלך למקום שלא עובדים בו את ה'? (לוט לא עמד בניסיון ובמקום להישאר עם אברהם בחר לוט להתרחק מאברהם ומה'.
52. **אתגר:** איך נקרא המקום בו בחר לוט לגור? (כיכר הירדן [כל פעם עבר עם מקנהו למקום אחר באותו איזור (רמב"ן)])
53. למה ה' מדבר עם אברהם רק אחרי שלוט נפרד ממנו? (כי לוט מתנהג כרשע בכך שלא דואג להפסקת הגזל ע"י רועיו וכל עוד שהוא נמצא עם אברהם ה' לא מדבר אפילו עם אברהם)
54. ה' מבטיח לאברהם שזרעו יהיה כל כך הרבה כמו \_\_\_\_\_\_ \_\_\_\_\_\_\_? (עפר הארץ. וכמו שאי אפשר לספור כלל את עפר הארץ כך גם אי אפשר יהיה לספור את זרע אברהם)
55. למה ה' אומר לאברהם להסתובב בכל רחבי הארץ? (כדי שכולם יראו ויבינו שה' נתן לו ולזרעו את הארץ ולכן אברהם שליט הארץ. כך בהמשך הדורות, כשיבואו בניו לכבוש ולנחול את הארץ, יהיה ברור לכולם שהארץ שייכת רק לאברהם ולזרעו ואף אחד לא יערער וידרוש לקבל את הארץ (הנצי"ב) כי כולם יידעו שהארץ הזו היא ירושה מאברהם לצאצאיו)
56. באיזו עיר (שקרובה אלינו...) עבר אברהם אבינו לגור? (חברון, שם גר ממרא)
57. האם ממרא היה איש צדיק? (ממרא היה צדיק שגם עבד את ה' והיה עם מידות טובות).
58. מדוע באו 4 המלכים לארץ כנען? (כדי להלחם בתושבי הארץ)
59. **אתגר:** צבאות 4 המלכים ו5 המלכים התאספו ב-'עמק השׂידים', מה פירוש המילים 'עמק השׂידים'? (עמק מלא שדות. איפה שהיום נמצא ים המלח)
60. **אתגר:** כמה שנים **עבדו** 5 המלכים לכדרלעומר? (12)
61. **אתגר נוסף:** כמה שנים **מרדו** 5 המלכים בכדרלעומר? (13, (רש"י))
62. איך אנחנו יודעים שארבעת המלכים היו מלכים חזקים וגיבורים? (כי הם נלחמו נגד 5 המלכים שהיו ידועים בגבורתם ושהיו מטילים פחד גדול על כולם ובכל זאת נצחו אותם!)
63. מי ניצח במלחמה הגדולה שהייתה אחרי המרד? 4 המלכים או ה-5? (4 המלכים)
64. מה קרה ל-5 המלכים בקרב? (מלך סדום ועמורה נפלו בבורות שהיו בעמק השידים ושאר המלכים ברחו כל עוד נפשם בם, כל אחד להר אחר)
65. את מי 4 המלכים תפסו בשבי במלחמה? (לוט)
66. **אתגר רציני:** מה גרם ללוט שיתפס בשבי? (זה שהוא התרחק מאברהם, ובכך התרחק מה')
67. למה רצו 4 המלכים לתפוס את לוט בשבי? (הם חשבו כך "להגיע" אל אברהם, שאולי ירצה לנסות לחלץ אותו, כי הרי הוא בן אחיו (אור החיים הק', הנצי"ב))
68. מה הפריע ל-4 המלכים בזה שאברהם חי בארץ כנען? (הם לא הסכימו שהוא ילמד את כולם שיש בורא לעולם ושיש לעבוד את ה' ולהתפלל אליו)
69. מה זה 'פליט'? (אדם שהצליח להמלט מהמלחמה)
70. מה סיפר הפליט לאברהם? (שלוט נלקח בשבי)
71. איך הגיב אברהם למשמע החדשות שמספר הפליט? (אברהם אינו מתעכב **ומיד** יוצא בראש תלמידיו להציל את לוט. וזה למרות שלוט בחר להתרחק מדרכו של אברהם- עבודת ה' ומידות טובות)
72. איך ידעו תלמידי אברהם אבינו להלחם? (אברהם תמיד חינך אותם לעבודת ה', למידות טובות ולגבורה. והם ידעו היטב שנגד הרשעים יש להילחם ולא לוותר)
73. איזו מילה מלמדת אותנו שאברהם זירז את חניכיו-תלמידיו? ('וירק')
74. למה אברהם התחבר דווקא עם ממרא, אשכול וענר? (כי הם הוא צדיקים ורצו להידבק בדרכו של אברהם ובה')
75. האם היה קל לאברהם וחייליו לרדוף אחרי צבאות 4 המלכים? (לא. זה היה עבורם מרדף ארוך ומעייף. ובכל זאת הם לא עצרו לנוח סתם אלא בגבורה המשיכו במרדף עד שהשיגו אותם)
76. למה קוראים לאברהם 'עברי'? (1. עבר הנהר/ 2. צאצא של עבר)
77. באותם ימים, מתי נלחמים- ביום או בלילה? (ביום)
78. האם אברהם עוצר מהמרדף והקרב בגלל שהגיע הלילה? (לא)
79. "וַיֵּֽחָלֵ֨ק עֲלֵיהֶ֧ם לַ֛יְלָה ה֥וּא וַֽעֲבָדָ֖יו וַיַּכֵּ֑ם וַֽיִּרְדְּפֵם֙ עַד־חוֹבָ֔ה אֲשֶׁ֥ר מִשְּׂמֹ֖אל לְדַמָּֽשֶׂק"- מה אברהם עשה בחכמתו הרבה כשהגיע הלילה? (1. תקף דווקא בלילה כדי להפתיע את האויב שנח: 2. חילק את מחנהו כדי שיחשבו שהם הרבה לוחמים ולא ידעו שהם רק 318 חיילים)
80. איך הגיב לוט כשהבין שאברהם בא להצילו? (הסברנו שכנראה לוט התרגש והתפעל ממסירות נפשו של אברהם למענו על אף שנהג שלא כשורה)
81. אברהם אבינו וצבאו חוזרים מהניצחון על ארבעת המלכים, מי יָצָא לקבל את פניהם? (מלך סדום ועוד הרבה מלכים אחרים)
82. איך קראו למקום בו קיבלו את פני אברהם ועבדיו? (עמק המלך, הוספנו שהיה זה "עמק שווה" כלומר מישורי ופנוי מאילנות)
83. מה רצו כל המלכים שאברהם יעשה ומה ענה להם אברהם? (המלכים רצו שאברהם ימלוך עליהם ואברהם אמר להם ה' הוא המלך)
84. **אתגר:** איזו ברכה החלה להתקיים ב-'עמק המלך'? ('ואגדלה שמך'- מלכי העמים הכירו בגדלותו של אברהם ובהשגחת ה' המיוחדת עליו)
85. מלכי צדק היה מלך \_\_\_\_\_\_\_\_\_\_? (שלם. היא ירושלים)
86. מדוע הוא היה בירושלים? (הוא היה כהן לא-ל עליון- לה'- לימד את התושבים לעבוד את ה')
87. מה הוציא מלכי-צדק לקראת אברהם ולמה? (לחם ויין, כך היו מקבלים את החוזרים מהמלחמה)
88. מה ההבדל בין מלכי-צדק למלך סדום בדרך קבלת הפנים לאברהם? (מלכי-צדק היה צדיק ועל אף שלא היה קשור למלחמה יצא בלחם ויין ואילו מלך סדום הרשע שהיה ראוי שיכיר טובה ותודה לאברהם יצא בידיים ריקות)
89. **אתגר:** את מי בירך מלכי-צדק? (את אברהם שיהיה מבורך לה' ואת ה' ש-"מִגן" הסגיר את המלכים בידי אברהם)
90. מי נתן למי מעשר ולמה? (אברהם למלכי-צדק, כי הוא היה כהן)
91. מה ביקש מלך סדום? (את האנשים בלבד)
92. האם אברהם הסכים לקבל לידיו מן השלל? (לא! אברהם רצה שיהיה ברור שמלך סדום לא העשיר אותו ובכך לקדש את שם ה' בכך שכולם יֵדְעוּ שרק ה' נותן לאברהם את ברכת 'ואברכך' ורק לה' יש להודות)
93. האם היו לוחמים שכן קיבלו מהשלל? (כן, הלוחמים ובעלי ברית אברהם- ענר, אשכול וממרא, שראוי להם לקבל שכר על מאמציהם הרבים)
94. אם כתוב 'אחר' זה אומר שמדובר אחרי הרבה זמן או מעט זמן אחרי הדבר הקודם? (מעט)
95. אברהם חוזר מהמלחמה ובליבו חששות. ממה חשש אברהם אחרי המלחמה נגד 4 המלכים? (1. שקרובים או שותפים של 4 המלכים יבואו להלחם בו בגלל נצחונו. 2. שהניצחון לקח ממנו זכויות ובשל כך יהיה לו פחות שכר לעולם הבא)
96. מה מבטיח ה' לאברהם אם יגיעו קרובים או שותפים של 4 המלכים? (ה' מבטיח לאברהם "אנוכי מגן לך"- כלומר, אני שומר עליך)
97. **אתגר:** האם אברהם קיבל יותר שכר על גבורתו לצאת למלחמה כדי להציל את לוט? (ה' אומר לאברהם- לא רק שלא התמעטו הזכויות שלך בגלל שהצלתיך, אלא אף תקבל הרבה מאוד שכר על החסד שעשית עם לוט- שיצאת בגבורה עם מעט לוחמים ובטחת בי שאסייע לך)
98. **אתגר גדול:** מה פירוש המילה "ערירי"? (ללא ילדים)
99. אברהם מודה לקב"ה על כל השפע והברכה- מה אומר אברהם לקב"ה שממש חסר לו? (אברהם פונה אל ה' ומודה על כל הברכות והשפע הרב שה' משפיע עליו, אך אומר לה'- רבש"ע! הרי אני ערירי- אין לי ילדים ואם כן איזו הנאה יש לי מן הברכה הזו כל עוד אין לי בנים?? למי אוריש את כל הטוב שאתה נותן לי? מי ילמד את האנשים לעבוד את ה' ולעשות טוב זה לזה?)
100. מי היה העבד הצדיק של אברהם שדאג לכל ענייני הבית של אברהם אבינו ולימד אנשים לעבוד את ה'? (אליעזר).
101. מאיפה היה אליעזר? (מדמשק)
102. **אתגר:** למה זה כל כך משנה לאברהם למי יעברו כל הברכות והשפע שה' מבטיח לו? (אברהם משתוקק שההבטחה 'ואעשך לגוי גדול' תתקיים דווקא בזרעו- שהוא יזכה לברכה המיוחדת הזו, כדי שממנו ייצא העם של ה'!)
103. מה עונה ה' לאברהם? (אליעזר לא יירש אותך! אלא, דווקא מי שיצא "ממעייך" כלומר ממך, הוא יירש אותך)
104. למה ה' מצווה את אברהם לצאת מהאוהל ולהסתכל לשמיים? (ה' אומר לאברהם לצאת מן האוהל החוצה, אל תוך הלילה, להסתכל למעלה ולנסות לספור את הכוכבים)
105. האם אברהם אבינו הצליח לספור את כוכבי השמיים? (אברהם ניסה, אבל ללא הצלחה – קשה מאוד לספור את הכוכבים!)
106. **אתגר:** מה עוד למדנו מההשוואה של עם ישראל לכוכבים? (הצדיקים משולים לכוכבים וכך יהיו עמ"י- צדיקים! וגם, עם ישראל לומדים את התורה ובעזרתה מאירים לכל העולם!)
107. מי האמין במי? (אברהם בה'- שיקיים הבטחתו)
108. ומי החשיב זאת לצדקה? (ה' החשיב את האמונה והביטחון של אברהם לזכות וצדקה)
109. מה פחד אברהם שיגרום לצאצאיו להפסיד את ארץ ישראל הקדושה? (אברהם ידע כי הארץ קדושה מאוד, יותר מכל הארצות, וחשש שאולי הבטחה זו על ירושת הארץ תלויה במעשים שלו ושל הבנים, ושמא יחטאו ויפסידו את הארץ כי לא יהיו ראויים לרשת אותה. לכן שאל אברהם: איך אדע שזרעי יירש את הארץ? (רמב"ן))
110. מה הפירוש 'אירשנה'? (שאברהם יירש ויקבל את הארץ)
111. **אתגר:** האם ה' עונה לאברהם תשובה קצרה או מסביר לו את התשובה בעזרת משהו מיוחד? (ה' עונה לאברהם בצורה מיוחדת- מעמד ברית בין הבתרים)
112. מה הכוונה ברית? (קשר מיוחד בין שנים **שאי אפשר להפרידו**)
113. אילו חיות ציווה ה' את אברהם להביא למעמד כריתת הברית? (ה' ציווה על אברהם לקחת 3 עגלים, 3 עיזים, 3 אילים, תור וגוזל, לחתוך אותם בתווך (=באמצע) ורק את הציפורים לא לחתוך)
114. האם ההבטחה שארץ ישראל תהיה לנו, עם ישראל יכולה להתבטל? (ה' הבטיח את הארץ לזרעו של אברהם, ולא תבטל הבטחתו זו לעולם, גם אם יחטאו ישראל ח"ו. ה' יודע שגם אם יחטאו – זה לא יהיה לתמיד, וודאי לאחר זמן יתחרטו על מעשיהם ויחזרו בתשובה אל ה', ילמדו תורה ויקיימו מצוות)
115. האם העמים שיעבידו את עם ישראל יקבלו עונש מאת ה'? (ה' מבטיח לאברהם שיעניש את המצרים שיעבידו ויענו את עם ישראל, ואף יכה אותם במכות חזקות וכואבות [בגלל שהגזימו בעינוי מעבר למה שה' רצה שיעשו], ולבסוף ייצאו בני ישראל ברכוש גדול – עם כלי כסף וכלי זהב רבים מאוד, שנקבל מהמצרים, כשכר עבודתם)
116. כמה שנים יצטרכו עם ישראל לגור בארץ שהיא לא שלהם? (400 שנה!)
117. מי עבר בין הבתרים אחרי ששקעה השמש ונהיה חושך? (כשהשמש שקעה נעשה חושך כבד, ואז הופיע תנור עשן שבתוכו לפיד של אש בוערת, ועבר בין הבתרים – כשליח ה' לכריתת הברית של ה' עם אברהם. ובכך נכרתת ברית חזקה זו, שה' כורת עם אברהם, והיא לא תתבטל ולא תשתנה לעולם- קשר חזק מאוד של אהבה וחיבור בין ה' לאברהם וזרעו!)
118. **אתגר:** מי כרת ברית עם מי, ה' עם אברהם או אברהם עם ה'? (ה' כורת ברית עם אברהם- ללמדנו שה' כורת עם אברהם ברית נצחית ושככה ה' קבע שחייב להיות בעולם- שארץ ישראל תהיה לעם ישראל!)
119. **אתגר:** כמה עמים ה' מבטיח לאברהם שבניו יירשו בעתיד? (10!)
120. למה ציפתה שרה שנים רבות? (שייצא ממנה עם ישראל. שתתחיל להתקיים דרכה הבטחת ה' לאברהם 'ואעשך לגוי גדול')
121. מי הייתה הגר? (שפחת שרה, חז"ל מלמדים שהיא הייתה בת פרעה. פרעה קצת התרומם רוחנית והבין שעדיף שהגר תהיה שפחה בבית אברהם ושרה מאשר גבירה בביתו שבמצרים)
122. איך התייחסה שרה להגר כשהגר הצטרפה לבית אברהם? למה? (בעדינות ונעימות- הרי היא גֵרה, ללא משפחה וקרובים ובטוח קשה לה והיא מתגעגעת למשפחתה)
123. מה אמרה שרי לנשים החשובות שבאו לעודד אותה כשלא היו לה ילדים? (כששאלו אורחות חשובות בשלומה של שרה בעקרותה, ענתה "עד שאתם שואלים בשלומי, שאלו בשלומה של עלובה [=מסכנה, שהיא ללא אביה ואמה לצדה]" (בראשית רבה מ"ה ד')]))
124. מה מציעה שרה לאברהם בגלל שאין לו ממנה ילדים? (שיתחתן עם הגר)
125. **אתגר:** וַתֹּ֨אמֶר שָׂרַ֜י אֶל־אַבְרָ֗ם הִנֵּה־נָ֞א עֲצָרַ֤נִי ה' מִלֶּ֔דֶת בֹּא־נָא֙ אֶל־שִׁפְחָתִ֔י אוּלַ֥י אִבָּנֶ֖ה מִמֶּ֑נָּה וַיִּשְׁמַ֥ע אַבְרָ֖ם לְק֥וֹל שרה"- מה הפירוש 'אולי אבנה ממנה'? (מלשון בניין, למדנו 2 הסברים- 1. שלהגר יהיו בנים והם יתחנכו אצל אברהם ויעשו להם נחת רוח. 2. אולי בזכות המעשה המיוחד של הכנסת אישה נוספת אזכה בעצמי להוליד ילד)
126. **אתגר:** מה גרם לאברהם לקבל את הצעת שרה? (אברהם ידע ששרה היא צדיקה ולכן כנראה כך רצון ה')
127. האם הגר שמחה שהיא בהיריון? (בוודאי)
128. מה גורמת השמחה של הגר על ההיריון- להתנהג בכבוד לשרי או בזילזול? (השמחה גורמת להגר לזלזל בשרה. היא חשבה בלבה שהיא חשובה יותר משרה. היא לא התנהגה יפה לשרה ולא רצתה לשמוע בקולה. זה גרם הרבה צער לשרה, והיא לא רצתה שאברהם יתן להגר להמשיך להתנהג כך)
129. האם שרה הסכימה שהגר תמשיך להתנהג אליה בזילזול? (לא! שרה מבינה שהגר מקילה בכבוד המגיע לדבר ה' שבחר בשרה להיות האישה הראשית של אברהם שתהיה אם המשפחה שתחנך את הילדים וממנה יצא עם ישראל. לכן, היא פונה לאברהם ואומרת לו בכבוד רב וברמז שהיא רוצה שיוכיח את הגר על זילזולה והתנהגותה השלילית)
130. אברהם מרשה לשרה לחנך את הגר- מה עושה שרה? (מענה את הגר)
131. מה הכוונה ששרה "עינתה" את הגר? ('ותענה'- כלומר, נתנה לה עבודות קצת יותר קשות ובלי להקל עליה בזמן שבהיא בהיריון- כדי שהגר תבין מי הגבירה ומי השפחה)
132. האם הגר מחליטה לתקן או לא? (לא. במקום לתקן היא בורחת)
133. לכיוון איזו ארץ בורחת הגר? (לכיוון מצרים, מקום של אנשים טמאים ורשעים)
134. מי מצא את הגר ליד המעיין? (מלאך ה')
135. לאן המלאך אומר לה לחזור? (המלאך אומר להגר שהיא צריכה לחזור לבית אברהם ולהשתעבד תחת שרה)
136. במה מברך המלאך את צאצאיה של הגר? (המלאך מבטיח לה בשם ה' שייצא ממנה עם גדול שלא יהיה ניתן לספור אותו)
137. למה המלאך מצוה שיקראו לבנה של הגר 'ישמעאל'? (ישמעאל- מפני ששמע ה' לתפילתה כשהיא הייתה בצרה. ה' מרחם על הנמצא בצרה ושומע לתפילתו אם היא נאמרת בכוונה ומעומק הלב (ת"י, העמק דבר))
138. ישמעאל נקרא 'פרא אדם'. באיזה מקומות הוא יסתובב? (פרא אדם הכוונה איש חייתי שמסתובב במדבריות ועוסק בציד)
139. האם ישמעאל וצאצאיו יהיו ישרים או גנבים? ("ידו בכל"- ישמעאל יהיה גנב גדול)
140. האם שאר העמים יאהבו את 'ישמעאל'? (לא, "יד כל בו"- כולם ישנאו אותו ויריבו איתו)
141. כיצד קוראת הגר למקום בו ראתה את המלאך? (באר לחי רואי- שבמקום זה זכתה לראות את מלאך ה' וזה למרות שהיא כבר לא בבית אברהם)
142. מאיפה ידע אברהם איך לקרוא לבנו? (בגודל צדקותו זכה לרוח הקודש שעל ידה ידע לקרוא לו ישמעאל!)
143. בן כמה היה אברהם אבינו כשישמעאל נולד? (86)
144. **אתגר:** באיזה גיל התגלה ה' לאברהם וגילה לו שאחד משמותיו הוא "א-ל ש-די"? (99).
145. **אתגר חשוב:** איך יתכן שתוך פסוק אחד עברו 13 שנה? (מכיוון שה' ציוה לכתוב בתורה רק מה שחשוב ולא את כל מה שקרה. כמו שמאז שאברהם אבינו נולד ועד שהיה בן 75 לא שמענו עליו דבר)
146. ה' מצווה את אברהם "התהלך לפני"- איך אברהם ילך לפני ה'? (הכוונה שאברהם יעבוד את ה' ויקיים את מצוותיו)
147. **אתגר גדול:** "והיה תמים"- מה ה' מצווה את אברהם שיעשה כשיהיו לו ניסיונות קשים בעבודת ה'? (שיתגבר ויקיים את המצוות גם כשקשה ואפילו בלי להבין את הטעם שלהן).
148. מה הכוונה שאברהם יהיה לאב המון גויים? (כמו אבא של הגויים- שילמדם לדעת את ה' ולעבוד אותו).
149. איזה אות נוספה לשמו של אברם? (ה', אבר**ה**ם)
150. ה' מבטיח שהברית עם אברהם וזרעו תהיה "לדורות, לברית עולם"- מה הכוונה? (לתמיד, לנצח ולא תלוי במעשים!).
151. איפה תתקיים הברית הנצחית בין ה' לבין אברהם וצאצאיו? (בארץ כנען- ישראל. ורק בה יוכלו ישראל ללמוד תורה ולקיים מצוות כמו שצריך, ולא בחוץ לארץ [לא כדאי לצאת לחוץ לארץ!...]. ה' מדגיש: ההבטחה היא על כל ארץ כנען, וגם זוהי הבטחה לאחוזת עולם [=מוחזקת בידי בני ישראל לעולם]!)
152. איזו מצווה ה' אומר לאברהם שעליו לשמור כדי לקיים את הברית בינו לבין ה'? (ברית המילה)
153. **אתגר:** בפסוק כתוב שהברית היא לאות ברית בין ה' לביננו, מה הכוונה "אות"? (סימן, לסימן תמידי שה' הוא אלוקינו ואנו עבדיו)
154. באיזה גיל עושים ברית מילה לתינוקות שנולדו? (8 ימים)
155. **אתגר:** את מי מבני ביתו של אברהם ה' מצווה למול? (כולם! גדולים וקטנים, ואפילו את העבדים שנולדים ואפילו עבדים שקונים)
156. מה פירוש המילה 'ערל'? (מישהו שלא מלו אותו)
157. מה השם החדש אותו נותן ה' לשרי אשת אברהם? (שרה)
158. איזה תפקיד מזכיר השם 'שרה'? (כמו שר של מלך – הקשור לכל אנשי הממלכה כך גם שרה תלמד נשים רבות להתפלל לה' ולעבוד אותו, והן יכבדוה כמו שר (רש"י))
159. במה יברך ה' את שרה? (שהיא תוכל להרות ולהוליד בן כמו אישה צעירה!)
160. **אתגר:** "וּבֵֽרַכְתִּ֣י אֹתָ֔הּ וְגַ֨ם נָתַ֧תִּי מִמֶּ֛נָּה לְךָ֖ בֵּ֑ן וּבֵֽרַכְתִּ֨יהָ֙..." –בפסוק כתוב פעמיים את המילה ברכה. לאיזה עוד ברכה זכתה שרה מלבד הברכה שתזכה להוליד בן? (שהיא תזכה אף להניק כמו אישה צעירה)
161. אחרי ששמע את הבשורה אברהם נפל על פניו, מה הכוונה שהוא נפל על פניו? (נופל על פניו הכוונה שמרוב שמחה גדולה שמציפה את אברהם הוא נופל על פניו מלא בשמחה גדולה עד כדי שהוא צוחק מרוב השמחה על הבשורה הנפלאה!)
162. האם אברהם מרגיש שהוא ראוי לכזו ברכה גדולה? (לא, אברהם מרגיש שהוא ושרה אינם ראויים לכזה נס גדול. לכן הוא אומר אחר כך 'הלוואי שישמעאל יהיה ממשיכי, די לי בזה ואיני ראוי ליותר מכך!' אברהם בטוח שאין לה' בעיה להביא לו בן אך אינו מבין איך זה אפשרי ולכן הוא אומר שאם אין לו בן אז אפילו שיהיה מישמעאל שיצא הגוי הגדול! (ר' יעקב לבנון, וכך משמע ברמב"ן))
163. ה' אומר לאברהם שרק מבן אחד יצא עם ישראל. האם הכוונה שעם ישראל יצא מהגר ומישמעאל? (לא!)
164. ממי ה' מסביר ומבהיר לאברהם שעתיד להיוולד עם ישראל? (ה' מסביר ומבהיר לאברהם ש**דווקא** שרה תוליד לו בן ושכל ההבטחות והברית איתו – יכללו את שרה! רק מהבן שיצא משניכם הוא יהיה הזרע עליו דובר כל הזמן. ה' מחשיב את שרה כצדיקה כמו אברהם וכחלק בלתי נפרד ממנו! שכל מה שה' הבטיח לאברהם- הברית על הזרע ועל הארץ איתו ועם כל הדורות ויותר מזה כריתת הברית עם אברהם- הכל זה אברהם ושרה יחד!)
165. באיזה שם ייקרא התינוק שיוולד לאברהם ושרה? (יצחק)
166. כמה נשיאים יהיו לישמעאל? (12)
167. לאיזו ברכה זכה ישמעאל בזכות בקשת אברהם אבינו? (שהוא יהיה לעם גדול)
168. בן כמה היה אברהם כשה' ציווה אותו למול את עצמו? (99!)
169. בן כמה היה ישמעאל? (13)
170. האם אברהם המתין אחרי שה' סיים לדבר איתו? (אברהם לא חיכה אפילו רק כמה שעות, אלא מיד כשסיים ה' לדבר אליו והסתלק כבודו – הלך אברהם והזדרז לקיים את דבר ה', עם כל הקושי שבדבר. גיבור כארי!!!)
171. **אתגר:** למה אברהם מל את עצמו אחרון? (כי חשש שבגלל זקנתו אם ימול יהיה חולה וייחלש ולא יוכל להשלים את ציווי ה' על בני ביתו)
172. **אתגר:** האם עבדי אברהם באו בזריזות כדי שאברהם ימול אותם? (עבדי אברהם נימולו בזריזות ולא התעכבו. הם באו מבלי שהכריח אותם אלא מרצונם רצו לקיים גם כן את ציווי ה'. עבדים אלו גם גדלו במקום של עבודה זרה ומאז שהגיעו לאברהם והפכו לעבדי אברהם – התחנכו תחת ידי אברהם לעבוד את ה' ולקיים מצוותיו)
173. האם היה מישהו מבית אברהם שלא מלו אותו באותו יום? (מה פתאום?! כל אנשי ביתו באו כדי שימולו אותם!)